CELEX: 32018D0828(02)
Language: sk
Date: 2018-08-22 00:00:00
Title: Vykonávacie rozhodnutie Komisie z 22. augusta 2018 o uverejnení žiadosti o zmenu špecifikácie výrobku v súvislosti s názvom v sektore vinohradníctva a vinárstva v zmysle článku 105 nariadenia Európskeho parlamentu a Rady (EÚ) č. 1308/2013 v Úradnom vestníku Európskej únie [„Μαντινεία“ (Mantinia) (CHOP)]

28.8.2018   
               
               
                  SK
               
               
                  Úradný vestník Európskej únie
               
               
                  C 302/13
               
            
         VYKONÁVACIE ROZHODNUTIE KOMISIE
         z 22. augusta 2018
         o uverejnení žiadosti o zmenu špecifikácie výrobku v súvislosti s názvom v sektore vinohradníctva a vinárstva v zmysle článku 105 nariadenia Európskeho parlamentu a Rady (EÚ) č. 1308/2013 v Úradnom vestníku Európskej únie
         
         [„Μαντινεία“ (Mantinia) (CHOP)]
         (2018/C 302/10)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 97 ods. 3,
         keďže:
         
                     (1)
                  
                  
                     Grécko v súlade s článkom 105 nariadenia (EÚ) č. 1308/2013 zaslalo žiadosť o zmenu špecifikácie výrobku s názvom „Μαντινεία“ (Mantinia).
                  
               
                     (2)
                  
                  
                     Komisia uvedenú žiadosť preskúmala a dospela k záveru, že podmienky stanovené v článkoch 93 až 96, článku 97 ods. 1, ako aj v článkoch 100, 101 a 102 nariadenia (EÚ) č. 1308/2013 sú splnené.
                  
               
                     (3)
                  
                  
                     S cieľom umožniť predkladanie námietok v zmysle článku 98 nariadenia (EÚ) č. 1308/2013 by sa žiadosť o zmenu špecifikácie výrobkov s názvom „Μαντινεία“ (Mantinia) mala uverejniť v Úradnom vestníku Európskej únie,
                  
               ROZHODLA TAKTO:
         
            Jediný článok
            Žiadosť o zmenu špecifikácie výrobku s názvom „Μαντινεία“ (Mantinia) (CHOP) v súlade s článkom 105 nariadenia (EÚ) č. 1308/2013 je uvedená v prílohe k tomuto rozhodnutiu.
            V súlade s článkom 98 nariadenia (EÚ) č. 1308/2013 sa uverejnením tohto rozhodnutia poskytuje právo vzniesť námietku proti zmene špecifikácie uvedenej v prvom odseku tohto článku do dvoch mesiacov odo dňa uverejnenia tohto rozhodnutia v Úradnom vestníku Európskej únie.
         
         
            V Bruseli 22. augusta 2018
            
               
                  Za Komisiu
               
               Pierre MOSCOVICI
               
                  člen Komisie
               
            
         
         
            (1)  Ú. v. EÚ L 347, 20.12.2013, s. 671.
      
      
         
            PRÍLOHA
            
               „Μαντινεία“ (Mantinia)
            
            
               PDO-GR-A1554-AM02
            
            
               Dátum podania žiadosti: 10.6.2016
            
            ŽIADOSŤ O ZMENU ŠPECIFIKÁCIE VÝROBKU
            1.   Pravidlá vzťahujúce sa na zmenu
            
            Článok 105 nariadenia (EÚ) č. 1308/2013 – podstatná zmena
            2.   Opis a dôvody zmeny
            
            2.1.   Oprava minimálneho prirodzeného obsahu alkoholu akostného bieleho šumivého vína
            
            Zmenou technickej dokumentácie výrobku „Mantinia“ PDO-GR-A1554, špecifikácie výrobku a jednotného dokumentu sa opravuje minimálny prirodzený obsah alkoholu akostného bieleho šumivého vína s označeniami „brut nature“, „extra brut“, „brut“, „extra sec“, „sec“, „demi sec“ a „doux“ od 11 do 9,5 obj. %, keďže hodnota 11 obj. % bola zadaná omylom počas vypracúvania technickej dokumentácie.
            Enologický postup pri výrobe akostného šumivého vína Mantinia (CHOP) vyžaduje minimálny prirodzený obsah alkoholu surového vína 9,5 obj. %, aby skutočný obsah alkoholu po druhotnom kvasení mohol dosiahnuť 11 obj. %. Ak sa na výrobu šumivého vína použije surové víno s minimálnym prirodzeným obsahom alkoholu 11 obj. %, skutočný obsah alkoholu bude 12,5 obj. %, čo nezodpovedá skutočnosti. Je zrejmé, že hodnota prirodzeného obsahu alkoholu 11 obj. % sa uviedla omylom, keďže nejde o dobrý enologický postup.
            Táto zmena sa týka oddielu „Opis vína (vín)“ jednotného dokumentu a špecifikácie výrobku.
            2.2.   Oprava maximálneho hektárového výnosu (v hl) konečného výrobku pri suchom bielom víne a akostnom bielom šumivom víne
            
            Zmenou technickej dokumentácie výrobku „Mantinia“ PDO-GR-A1554, špecifikácie výrobku a jednotného dokumentu sa opravuje maximálny hektárový výnos (v hl) konečného výrobku pri suchom bielom víne aj akostnom bielom šumivom víne zo 66 na 82,5 hektolitra, keďže hodnota 66 hektolitrov bola zadaná omylom počas vypracúvania technickej dokumentácie.
            Hodnota uvedená v súčasnej špecifikácii výrobku je oveľa nižšia ako hodnota odpozorovaná v praxi. Vzhľadom na stanovený výnos vinohradu 1 100 kíl hrozna na stremma (1 000 m2) sa z hektárového výnosu 66 hl získa 60 % degoržovaného vína. Uvedený výnos je veľmi nízky a každopádne nezodpovedá špecifikáciám modernej vinifikácie. V miestnych vinárskych podnikoch sa pri minimálnom využití technológií pri výrobe vína získa nadbytok 74 % degoržovaného vína a v niektorých prípadoch by to mohlo byť dokonca až 78 %. Treba tiež poznamenať, že určité plodiny majú šťavnatejšie hrozno, teda aj vysoké výnosy. Táto skutočnosť spolu s možnosťami riadneho vylisovania šťavy z hrozna a získania maximálneho percentuálneho podielu čistého hroznového muštu na kvasenie znamená, že hodnota 75 % zodpovedá skutočnosti. Na základe tohto percentuálneho podielu a stanoveného výnosu vinohradu 1 100 kg na 1 000 m2 je odporúčaný výnos 82,5 hl.
            Táto zmena sa týka oddielov „Maximálny hektárový výnos konečného výrobku pri suchom bielom víne“ a „Maximálny hektárový výnos konečného výroku pri akostnom bielom šumivom víne“ jednotného dokumentu a špecifikácie výrobku.
            JEDNOTNÝ DOKUMENT
            1.   Registrovaný názov
            
            „Μαντινεία“ (Mantinia)
            2.   Druh zemepisného označenia
            
            CHOP – chránené označenie pôvodu
            3.   Kategórie vinohradníckych/vinárskych výrobkov
            
            
                     
                        1.
                     
                     
                        Víno
                     
                  
                     
                        5.
                     
                     
                        Akostné šumivé víno
                     
                  4.   Opis vína (vín)
            
            
               Kategória 1 Suché biele víno
            
            
                        —
                     
                     
                        Minimálny prirodzený obsah alkoholu: 11,0 obj. %
                     
                  
                        —
                     
                     
                        Celkový obsah alkoholu: minimálne 11 obj. %
                     
                  
                        —
                     
                     
                        Celkový obsah cukru: 0 – 4 g/l
                     
                  Vzhľad: Slamovožltá farba (svetložltá) so zelenými odleskami, ktorá môže prejsť do sýtožltej, keď víno dozrie.
            Aróma: Plný a intenzívny buket s ovocnými (najmä citrusovými) a kvetinovými (ruža, jazmín atď.) tónmi, ktoré sú príznačné pre použité odrody hrozna a závisia od podielu každej z nich. Počas zrenia sa objavujú neorganické tóny.
            Chuť: Vyvážená chuť s výrazným plným telom a kyslosťou príznačnou pre danú oblasť. Aromatická a dlhotrvajúca dochuť.
            Všeobecné analytické parametre
            
                        Maximálny celkový obsah alkoholu (v obj. %):
                     
                     
                         
                     
                  
                        Minimálny skutočný obsah alkoholu (v obj. %):
                     
                     
                        11,0 
                     
                  
                        Minimálna celková kyslosť:
                     
                     
                        5,0  v gramoch na liter, vyjadrená ako kyselina vínna
                     
                  
                        Maximálny obsah prchavých kyselín (v miliekvivalentoch na liter):
                     
                     
                        18
                     
                  
                        Maximálny celkový obsah oxidu siričitého (v miligramoch na liter):
                     
                     
                        200
                     
                  Ak nie je uvedená konkrétna hodnota, platia limity stanovené v právnych predpisoch EÚ.
            
               Kategória 5 — Akostné šumivé víno biele
            
            Víno s označeniami „brut nature“, „extra brut“, „brut“, „extra sec“, „sec“, „demi sec“, „doux“
            
                        —
                     
                     
                        Minimálny prirodzený obsah alkoholu: 9,5 obj. %
                     
                  
                        —
                     
                     
                        Celkový obsah alkoholu: Minimálne 11,0 obj. %
                     
                  
                        —
                     
                     
                        Pretlak vo fľaši: minimálne 3,5 baru
                     
                  Vzhľad: Svetlá zeleno-žltkastá farba s tenkou retiazkou bubliniek, ktorá sa časom zintenzívňuje a zosilňuje.
            Aróma: vôňa ruže, medu a ovocia
            Chuť: Svieža chuť vďaka vysokej kyslosti a prítomnosti oxidu uhličitého (CO2). V závislosti od obsahu cukru vo víne je dochuť a vyváženosť chuti suchá až sladká.
            Obsah cukru môže pri šumivom víne s označením „brut nature“ dosiahnuť 3 g/l, pri šumivom víne s označením „extra brut“ až 6 g/l, pri šumivom víne s označením „brut“ až 12 g/l, pri šumivom víne s označením „extra sec“ 12 až 17 g/l, pri šumivom víne s označením „sec“ 17 až 32 g/l, pri šumivom víne s označením „demi sec“ 32 až 50 g/l a pri šumivom víne s označením „doux“ viac než 50 g/l.
            Všeobecné analytické parametre
            
                        Maximálny celkový obsah alkoholu (v obj. %):
                     
                     
                         
                     
                  
                        Minimálny skutočný obsah alkoholu (v obj. %):
                     
                     
                        11,0 
                     
                  
                        Minimálna celková kyslosť:
                     
                     
                        5,5  v gramoch na liter, vyjadrená ako kyselina vínna
                     
                  
                        Maximálny obsah prchavých kyselín (v miliekvivalentoch na liter):
                     
                     
                        18
                     
                  
                        Maximálny celkový obsah oxidu siričitého (v miligramoch na liter):
                     
                     
                        185
                     
                  Ak nie je uvedená konkrétna hodnota, platia limity stanovené v právnych predpisoch EÚ.
            5.   Enologické postupy
            
            a)   
                  Základné enologické postupy
               
            
            
               Vinifikácia kategórie 1 Biele víno
            
            
               Enologické obmedzenia
            
            Biele víno „Mantinia“ (CHOP) sa vyrába a) tradičnou metódou výroby bieleho vína alebo b) extrakciou pred kvasením. Nasleduje statické usadzovanie a pridajú sa vybrané čisté kultúry kvasiniek, ktoré umocňujú aromatické vlastnosti vína. Teplota počas alkoholového kvasenia nepresiahne 20 °C.
            Víno „Mantinia“ (CHOP) sa vyrába z týchto odrôd viniča: Moschofilero (najmenej 85 %) a Asproudes.
            
               Vinifikácia kategórie 5 akostné biele šumivé víno
            
            
               Enologické obmedzenia
            
            Šumivé vína sa vyrábajú buď tradičnou metódou kvasenia vo fľaši alebo metódou kvasenia v uzavretom tanku. Pri prvej metóde suché surové víno kvasí vo fľaši, do ktorej sa pridajú kvasinky a cukry. Fľaša sa najprv uzavrie korunkovým uzáverom a proces kvasenia môže trvať niekoľko mesiacov. Po odstránení kvasiniek sa fľaša uzavrie štandardným korkovým uzáverom.
            
               Systémy viazania viniča
            
            
               Pestovateľský postup
            
            Hrozno používané na výrobu vín „Mantinia“ (CHOP) pochádza z viniča vedeného krátkym rezom v kalichovitom tvare alebo lineárne (1 – 2 puky).
            
               Špecifické enologické postupy na výrobu vín
            
            
               Špecifický enologický postup
            
            Aby mohli suché biele vína „Mantinia“ (CHOP) používať označenie „Réserve“, musia dozrievať najmenej jeden (1) rok, z toho najmenej šesť (6) mesiacov v dubových sudoch a tri (3) mesiace vo fľašiach.
            Aby mohli suché biele vína „Mantinia“ (CHOP) používať označenie „Grande Réserve“, musia dozrievať najmenej dva (2) roky, z toho najmenej dvanásť (12) mesiacov v dubových sudoch a šesť (6) mesiacov vo fľašiach.
            b)   
                  Maximálne výnosy
               
            
            Maximálny hektárový výnos hrozna pri kategórii 1 suché biele víno
            11 000 kg hrozna na hektár
            Maximálny hektárový výnos konečného výrobku pri kategórii 1 suché biele víno
            82,5 hl na hektár
            Maximálny hektárový výnos hrozna pri kategórii 5 akostné šumivé víno biele
            11 000 kg hrozna na hektár
            Maximálny hektárový výnos konečného výrobku pri kategórii 5 akostné šumivé víno biele
            82,5 hl na hektár
            6.   Vymedzená oblasť
            
            Vinohradnícka oblasť, v ktorej sa vyrába víno „Mantinia“ (CHOP), zahŕňa vinohrady na území obce Tripoli, konkrétne: obecnú jednotku Tripoli a miestne komunity Agios Vasilios Mantinias, Agios Konstantinos, Merkovounio, Pelagos a Skopi v obecnej jednotke Tripoli; miestne komunity Lithovounia, Magoula, Rizes a Psili Vrysi v obecnej jednotke Tegea; miestne komunity Artemisio, Kapsas, Loukas, Nestani, Pikernis, Sagkas a Simiades v obecnej jednotke Mantinia, miestne komunity Agiorgitiko, Zevgolateio, Neochori Mantinia, Partheni a Steno v obecnej jednotke Korythio; miestne komunity Kandila, Levidi, Orchomenos a Palaiopyrgos v obecnej jednotke Levidi; osídlenie Kouvli v miestnej komunite Doliana v obci Severná Kynouria.
            7.   Hlavné muštové odrody
            
            
                         
                     
                     
                        Asproudes B
                     
                  
                         
                     
                     
                        Moschofilero N – Mavrofilero
                     
                  8.   Opis súvislostí
            
            
               Podrobné údaje o zemepisnej oblasti
            
            Kvalita, historické, kultúrne, sociálne a hospodárske súvislosti, zemepisné prostredie a zemepisný pôvod suchého bieleho vína (kategória 1) a akostného bieleho šumivého vína (kategória 5).
            a)   Kvalita
            
            Suché biele vína a akostné šumivé vína s CHOP „Mantinia“ vďačia za svoju kvalitu odolnosti odrody viniča, ktorý sa používa na ich výrobu, a klimatickým podmienkam prevládajúcim v regióne počas dozrievania. Čo sa týka kvality vína, rozhodujúcu úlohu zohráva aj dobrý stav suroviny a proces vinifikácie, zatiaľ čo primerané pestovateľské techniky zabezpečujú súlad s odporúčanými výnosmi.
            b)   Historické súvislosti
            
            Pomerne dlhá tradícia vinohradníctva v regióne siaha až do staroveku, o čom svedčia mnohé archeologické nálezy poukazujúce na prepojenie oblasti s vinárstvom a uctievaním boha Dionýza. V tejto oblasti rastie aj Pausaniov vinič, ktorý sa považuje za najstarší na svete. Homér opisuje región Mantinia ako „zem vinohradov“.
            Prvé grécke šumivé víno z aromatickej odrody hrozna Moschofilero tu bolo vyrobené na začiatku 20. storočia.
            c)   Kultúrne, sociálne a hospodárske súvislosti
            
            Uznanie oblasti Mantinia (CHOP) v roku 1971 je výsledkom tunajšej dlhotrvajúcej vinohradníckej a vinárskej tradície. Viedlo k ďalšiemu rozvoju vinohradnícko-vinárskeho odvetvia v regióne Mantinia, ako aj k rozšíreniu vinohradníckych oblastí a založeniu nových vinárskych podnikov.
            Vína „Mantinia“ (CHOP) získali viacero medzinárodných ocenení a odroda Moschofilero a víno Mantinia sú „miestnymi zástupcami“ gréckeho vína v rámci strategického plánu na jeho podporu.
            d)   Zemepisné prostredie a zemepisný pôvod
            
            Vinohradnícka oblasť Mantinia (CHOP) sa nachádza v stredovýchodnej časti regiónu Arcadia. Táto plošina s priemernou nadmorskou výškou 660 m je známa ako Mantínijské pole.
            Pôdu možno zaradiť do týchto troch pôdno-genetických kategórií:
            
                         
                     
                     
                        A) entisol, B) inceptisol, C) alfisol
                     
                  Pôdy v plochých častiach tvoria riečne náplavy s pieskovitým ílom a terra rosa. Svahy sú zložené z vápenca a dolomitického vápenca. Pôda sa vyznačuje slabou až priemernou úrodnosťou, je vylúhovaná, s nízkym obsahom uhličitanu vápenatého a jej mechanické zloženie sa mení od piesku, hliny, ílovitej hliny až po ťažký íl. V povrchových vrstvách sa nachádza trochu organickej hmoty, ktorej obsah klesá s hĺbkou. Hodnota pH pôdy v rozmedzí od 5,5 do 7,5 je vhodná pre rast a rovnomernú výživu viniča. Výmenná kapacita pôdy v danej oblasti je veľmi dobrá a dodáva rastlinám požadované množstvá živín.
            Priemerné maximálne a minimálne teploty počas vegetačného obdobia (apríl – október) sú 24,9 °C a 10,5 °C, pričom index slnečného svitu regiónu je 4 056 jednotiek. Vegetačné obdobie v týchto podmienkach trvá 235 dní. Hoci ročný úhrn zrážok je 781 mm, ich sezónne rozloženie je typické pre stredozemské podnebie, kde je najviac zrážok v decembri (176 mm) a najmenej v auguste (14 mm). Keďže priemerné zrážky počas vegetačného obdobia dosahujú 260 mm, je možné, že rastliny Moschofilero môžu mať v niektorých rokoch mierny nedostatok vody.
            Jemný vánok prúdiaci prevažne zo severu zmierňuje v lete horúčavu.
            
               Podrobnosti o výrobku suché biele víno (kategória 1)
            
            Biele vína „Mantinia“ (CHOP) majú slamovožltú farbu so zelenými až ružovými odleskami, bohatú arómu s tónmi citrusových plodov, citrónových a ružových lupeňov a jazmínu. Vyznačujú sa telnatosťou, jedinečnou kyslosťou, dobre vyváženou chuťou a dlhotrvajúcou aromatickou dochuťou. Ak sa víno skladuje v dubových sudoch, na podnebí vyvoláva dojem objemu a olejovitosti.
            
               Príčinná súvislosť pri suchom bielom víne (kategória 1)
            
            Odroda Moschofilero v regióne Mantinia je v dokonalom súlade s miestnou mikroklímou. Vyhovuje jej vysoká nadmorská výška regiónu Arcadia a jeho chladné podnebie – faktory prispievajúce k neskorému dozrievaniu hrozna počas prvých desiatich dní v októbri. Slnečný svit a mierne teploty počas leta v spojení s hlbokou, chladnou pôdou plošiny prispievajú k pomalšiemu a neskoršiemu dozrievaniu oproti iným regiónom zberu. Značné teplotné rozdiely medzi dňom a nocou počas letných mesiacov pomáhajú zachovať vysoký obsah kyslosti a rozvíjať aromatický potenciál odrody. Zloženie pôdy na plošine umožňuje výrobu vína s dobrým telom a stredným obsahom alkoholu. Komplexná aróma odrody Moschofilero pochádza z plošiny Mantinia, keďže teploty v mesiaci pred zberom sú mierne (18,8 °C), čiže blízke optimálnej teplote pre vinič. Vďaka absencii extrémne vysokých teplôt (vlny horúčav) sa v hrozne udržia organické kyseliny a vyrobí sa víno s vysokou celkovou kyslosťou, nízkou hodnotou pH a sviežou chuťou.
            Okrem toho dlhoročné skúsenosti pestovateľov viniča v danom regióne spolu so špičkovými vinohradníckymi technikami (napr. odstraňovanie listov, pukov a zelený zber) sú zárukou toho, že sa vyrobí kvalitná surovina.
            Na geografickej úrovni zohráva makroklíma v kombinácii s vlastnosťami odrody Moschofilero kľúčovú úlohu pri odlíšení vín z danej oblasti od vín vyrobených z rovnakej odrody v iných oblastiach Peloponézskeho polostrovu v nižších nadmorských výškach.
            
               Podrobnosti o výrobku akostné biele šumivé víno (kategória 5)
            
            Akostné šumivé vína „Mantinia“ (CHOP) majú svetlú žltkasto-zelenú farbu a jemnú reťaz bubliniek, ktorá sa časom zintenzívni a zosilní, čím umocňuje osviežujúcu chuť hrozna Moschofilero. Charakteristická vôňa ruže, medu a citrusových plodov sa spája s arómou sladkého pečiva a sviežou chuťou, ktorú dotvára vysoká kyslosť a prítomnosť oxidu uhličitého.
            Akostné šumivé vína „Mantinia“ (CHOP) majú v závislosti od obsahu cukru suchú až sladkú dochuť a vyváženosť.
            
               Príčinná súvislosť pri akostnom bielom šumivom víne (kategória 5)
            
            Moschofilero patrí medzi viacúčelové odrody, keďže v rôznych fázach dozrievania možno pri dosiahnutom chemickom zložení vyrobiť viac než jeden druh vína.
            Makroklíma regiónu Mantinia s vysokou nadmorskou výškou a chladným podnebím je vhodná na výrobu akostných šumivých vín s najlepšími kvalitatívnymi vlastnosťami.
            Na výrobu akostného šumivého vína sa v oblasti vyberú vinohrady na skorý zber, a to v závislosti od mezoklímy územia. Pri skorom zbere hrozna sa vyrobí základné víno s nízkym obsahom alkoholu, plne rozvinutými primárnymi arómami a značnou kyslosťou, ktoré možno použiť na výrobu akostných šumivých vín.
            9.   Ďalšie základné podmienky
            
            
               Ďalšie ustanovenia týkajúce sa označovania vín
            
            Druh ďalšej podmienky: Dodatočné ustanovenia týkajúce sa označovania
            Právny rámec: právne predpisy EÚ
            Opis podmienky:
            článok 66 ods. 1, 2 a 6 nariadenia Komisie (ES) č. 607/2009, ktorým sa ustanovujú určité podrobné pravidlá vykonávania nariadenia Rady (ES) č. 479/2008, pokiaľ ide o chránené označenia pôvodu a zemepisné označenia, tradičné pojmy, označovanie a obchodnú úpravu určitých vinárskych výrobkov.
            
               Ďalšie ustanovenia týkajúce sa označovania vín
            
            Právny rámec: vnútroštátne právne predpisy
            Druh ďalšej podmienky: dodatočné ustanovenia týkajúce sa označovania
            Opis podmienky: Pojmy týkajúce sa určitých výrobných metód
            ministerské rozhodnutie č. 280557/9.6.2005, v ktorom sa stanovuje čas dozrievania, zrenia a umiestnenie na trh vín mimoriadnej kvality, s označením pôvodu a miestnych vín, ako aj pojmy používané pri ich označovaní týkajúce sa metódy výroby alebo prípravy (Vládny vestník, séria II, č. 818/15.6.2005).
            
               Ďalšie ustanovenia týkajúce sa označovania vín
            
            Právny rámec: vnútroštátne právne predpisy
            Druh ďalšej podmienky: dodatočné ustanovenia týkajúce sa označovania
            Opis podmienky: Uvádzanie ročníku vína na etikete
            Ak sa na etikete vína použijú pojmy „ΝΕΟΣ ΟΙΝΟΣ“ alebo „ΝΕΑΡΟΣ ΟΙΝΟΣ“ („MLADÉ VÍNO“), je povinné uviesť ročník vína v súlade s článkom 2 ods. 1 ministerského rozhodnutia č. 280557/9.6.2005, v ktorom sa stanovuje čas dozrievania, zrenia a umiestnenie na trh vín mimoriadnej kvality, s označením pôvodu a miestnych vín, ako aj pojmy používané pri ich označovaní týkajúce sa metódy výroby alebo prípravy (Vládny vestník, séria II, č. 818/15.6.2005).
            
               Ďalšie ustanovenia týkajúce sa označovania vín
            
            Právny rámec: vnútroštátne právne predpisy
            Druh ďalšej podmienky: dodatočné ustanovenia týkajúce sa označovania
            Opis podmienky: Výrazy uvedené na etikete v súlade s vnútroštátnymi predpismi.
            V súlade s ministerským rozhodnutím č. 235309/7.2.2002 sa pri označovaní vín s chráneným označením pôvodu „Mantinia“ môžu použiť tieto pojmy:
            ΛΕΥΚΟΣ ΑΠΟ ΛΕΥΚΑ ΣΤΑΦΥΛΙΑ/Blanc de blancs (BIELE Z BIELEHO HROZNA), ΛΕΥΚΟΣ ΑΠΟ ΕΡΥΘΡΩΠΑ ΣΤΑΦΥΛΙΑ alebo ΛΕΥΚΟΣ ΑΠΟ ΓΚΡΙΖΑ ΣΤΑΦΥΛΙΑ/Blanc de gris (BIELE Z RUŽOVÉHO HROZNA ALEBO BIELE Z ČERVENÉHO HROZNA), ΟΙΝΟΣ ΛΟΦΩΝ/Vin de collines (VÍNO Z HÔR), ΟΙΝΟΣ ΠΛΑΓΙΩΝ/Vin de coteaux (VÍNO ZO SVAHOV), ΟΡΕΙΝΩΝ ΑΜΠΕΛΩΝΩΝ alebo ΑΠΟ ΟΡΕΙΝΑ ΚΡΑΣΑΜΠΕΛΑ/Vin de vignobles montagneux (HORSKÉ VINOHRADY ALEBO VÍNO Z HORSKÝCH VINOHRADOV).
            
               Odkaz na špecifikáciu výrobku
            
            http://www.minagric.gr/images/stories/docs/agrotis/POP-PGE/OINOS/POP_tropo_prodiagrafes_mantinia281217.pdf